Pienk sprinkaan opgemerk | Maroela Media
Foto: Kate Culley (via SWNS)
'n Vrou van Engeland het onlangs op 'n seldsame pienk sprinkaan afgekom.
Kate Culley (41) het aan South West News Service gesê sy het in haar ouma se tuin in Gloucestershire gewerk toe sy die sprinkaan opgemerk het. Alhoewel die insek vinnig weggespring het, kon Culley 'n foto neem.
"Ek was baie verbaas – mens verwag nie om 'n pienk sprinkaan te sien nie," het sy aan die nuusagentskap gesê. Sy is dankbaar sy kon betyds die foto neem.
National Geographic het in 2013 in 'n plasing op sy webwerf gesê dié pienk insekte is waarskynlik 'n "seldsame wysiging van die algemene sprinkaan Chorthippus parallelus".
Pienk sprinkane, wat slegs in seldsame gevalle die volwasse stadium bereik omdat roofdiere hulle so maklik kan raaksien, is waarskynlik pienk weens 'n genetiese mutasie wat, aldus die National Geographic, ook albinisme in diere veroorsaak. Dié resessiewe geen is moontlik ook die oorsaak vir rooi hare en sproete by mense.